**SAJTÓKÖZLEMÉNY**

Dorog, 2023. március 6.

**NE LEGYEN MUMUS A SZIGETELÉS!**

**Ma van az energiahatékonysági világnap**

**A megfelelő homlokzati hőszigetelés nemcsak a beltéri klíma optimalizálásának kulcsa, de fontos energiahatékonysági feltétel. Megéri időt szánni a megtervezésére, hiszen hosszú távon nemcsak a közérzetünket fogja jelentősen javítani, de rengeteg pénzt és fejfájást is megspórolhatunk általa. Ez talán még sosem volt annyira aktuális, mint napjainkban.**

Az energiahatékonysági világnapot (World Energy Efficiency Day) nemzetközi szinten 1998 óta tartjuk számon, az első nemzetközi energiahatékonysági konferenciához kapcsolódóan, míg Magyarországon 2000 óta zöld nap március 6-a. A világnap arra emlékeztet, hogy milyen következményeket von maga után az energiahiány, és egyéni szinten mit tehetünk ennek megakadályozásáért, késleltetéséért.

Az energiahatékonyság nemcsak a környezet, hanem a fogyasztó számára is előnyös, hiszen a kevesebb energia felhasználása kevesebb költséggel is jár. Építészeti szempontból az energiahatékonyságban a megfelelő hőszigetelésnek van a legnagyobb szerepe. Az új hőtechnikai előírások értelmében eleve már csak közel nulla energiaigényű ingatlanok épülhetnek, a szakértők szigorúan figyelik, hogy a házat határoló szerkezeten keresztül összesen mekkora a hőveszteség. Ha a falakon és a födémeken keresztül túl sok hő távozik, nemcsak a széndioxid-kibocsátásunk, de fűtési és hűtési költségünk is nőni fog. Ahhoz, hogy energiahatékony legyen az otthonunk, fontos a megfelelő nyílászárók kiválasztása, illetve praktikus lehet a hővisszanyerő szellőztető rendszerek beépítése is, de mindez csak félsiker, ha nem megfelelő minőségű a szigetelés.

 

Az épületek hőveszteségének kb. 30-40 százaléka a falakon keresztül távozik. Egy jól méretezett hőszigeteléssel ennek akár 90 százalékát is megtakaríthatjuk. A hőszigetelő rendszer folyamatosan nekünk dolgozik, hiszen a fűtési-hűtési költségeink jóval alacsonyabbak lesznek akkor is, ha a hőszigetelés ára már megtérült. A külső oldali hőszigetelés a falszerkezetet is megvédi, csökkenti annak hőmozgását, ezáltal növeli az élettartamát.

**TUDNIVALÓK A MEGFELELŐ ÉPÜLETSZIGETELÉSRŐL**

Egy komplett hőszigetelő rendszer alapja a hőszigetelő lemez, amelynek a külső felületére egy üvegszövettel erősített tapaszréteg kerül. Erre viszik fel az alapozót, majd egy réteg színes vékonyvakolatot.

A hőszigetelő lemeznek két típusa van, a kőzetgyapot és a polisztirol (EPS). Utóbbi háromféle is lehet: normál, grafitos vagy „open”. Mindegyik típusnak megvan a maga előnye és hátránya.

A kőzetgyapot természetes, nem éghető anyag, amelynek jó a páraáteresztése és a hangszigetelése is, ugyanakkor nem lehet csiszolni.

A polisztirol lapoknak sokkal könnyebb a megmunkálása, ugyanakkor bizonyos épületmagasság felett korlátozott a használatuk és a pára tekintetében egy kicsit nagyobb odafigyelést igényelnek. A grafitos polisztirol 20%-kal jobban hőszigetel, mint a normál. Az open a Baumit speciális hőszigetelő rendszere, mely páratechnikailag kifelé nyitott, ezért kitűnően használható vegyes és vályogfalú házak felújításához is.



Gyakori dilemma, hogy mennyire legyen vastag a szigetelésünk. Az ökölszabály szerint egy alig szigetelt épület esetében általában 16-18 cm-es vastagság elegendő. „A túl vékony szigetelés ugyanúgy kedvezőtlen megoldás, mint az indokolatlanul vastag hőszigetelő réteg kialakítása. Arra is érdemes figyelni, hogy a nem előírásszerű kivitelezés nemcsak esztétikailag, de a hőszigetelés hatékonyságát tekintve is problémát fog okozni hosszú távon.” – hívja fel a figyelmet a tudnivalókra Kékesy Péter, a Baumit Kft. alkalmazástechnikai vezetője.

Az utólagos hőszigetelés esetében gyakran előfordul néhány tipikus szakmai hiba, ezek közül a leggyakoribb, hogy nem teljes hőszigetelési rendszert választunk. A különböző gyártók által megtervezett különböző elemek sosem tudnak olyan egységet alkotni, mint az egymásra épülő részek alkotta rendszer. Az is fontos, hogy a hőszigetelés a falak külső oldalára kerüljön, így valóban védi a falszerkezetet, tehát nemcsak a fal hőingadozása minimalizálható, hanem a hőhidak, a szerkezeten belüli fagyzónák is megelőzhetőek. Banálisnak tűnhet, de szintén gyakori hiba, hogy nem arra alkalmas időjárási körülmények között végzik a szigetelést, ami többek között foltosodást is okozhat.

A minőségi hőszigetelésen kívül sok egyéb szempontot is fontos szem előtt tartanunk, amelyekkel energiát spórolunk. A lakás megfelelő hőmérsékleten tartása és a túlfűtés kerülése, a természetes fény kihasználása és a mesterséges világítás minimalizálása, a LED izzók használata, de ugyanígy a rövidebb zuhanyzási idő is hozzájárulhat a Föld készleteinek védelméhez.